Miehet jättivät välittömässä hengenvaarassa olleen uhrinsa makaamaan yksin Vantaan pakkasyöhön.

Tapausta käsitellään Vantaan käräjäoikeudessa Tikkurilassa. KARI PEKONEN

Vantaan käräjäoikeudessa alkoi keskiviikkona oikeudenkäynti, jossa kolmea miestä syytetään murhan yrityksestä ja muista rikoksista.

Miehet olivat eräänä yönä yrittämässä varastaa henkilöautoa pysäköintialueelta Vantaan Kulomäessä, kun paikalle sattunut pakistanilaismies huomasi heidät itse teossa.

Miehet lähtivät silminnäkijän perään estääkseen tätä soittamasta poliisille. Haastehakemuksen mukaan he kävivät miehen kimppuun ja löivät tätä ensin retkikirveellä pakaraan ja sitten useita kertoja vasempaan olkavarteen, kasvoihin ja keskivartaloon.

Väkivallankäytön välineinä miehet käyttivät kirveen lisäksi useita veitsiä ja nyrkkirautaa.

Uhri yritti juosta pakoon omalle kotitalolleen, mutta miesjoukko sai hänet toistamiseen kiinni ja jatkoi maassa makaavan miehen hakkaamista aseillaan.

20 vammaa teräaseella

Lopetettuaan hakkaamisen miehet veivät uhrin puhelimen ja jättivät hänet makaamaan yksin pakkaseen.

- Teko on jäänyt yritykseksi vain siitä sattumanvarasiesta seikasta johtuen, että ulkopuolinen henkilö on nähnyt osittain tilanteen, soittanut paikalle apua, asianomistaja on saatu sairaalahoitoon eikä hän ole kuollut vammoihin, haastehakemuksessa sanotaan.

Miehen kehossa todettiin kokonaisuudessaan lähes 20 eriasteista teräaseen aiheuttamaa vammaa. Syyttäjän mukaan mies oli voimakkaan verenvuodon johdosta välittömässä hengenvaarassa.

- Rikos on tehty erittäin raa ' alla ja julmalla tavalla, koska teossa on käytetty useita tekovälineitä useiden tekijöiden toimesta, jotka kaikki ovat kohdistaneet monimuotoista ja vakavaa väkivaltaa yksin liikkuneeseen ja lopulta maassa puolustuskyvyttömänä maanneeseen uhriin, syyteasiakirjoissa lukee.

Syytteisiin sisältyy murhan yrityksen lisäksi syyte törkeästä ryöstöstä sekä moottorikulkuneuvon käyttövarkauden yrityksestä. Kihlakunnansyyttäjä vaatii kolmelle miehelle ehdotonta vankeusrangaistusta.